3.

Správa o vyhodnotení plnenia úloh vyplývajúcich z aktualizovaného znenia Schengenského akčného plánu Slovenskej republiky

Cieľom správy o vyhodnotení plnenia úloh vyplývajúcich z aktualizovaného znenia Schengenského akčného plánu Slovenskej republiky a návrhu piatej aktualizácie Schengenského akčného plánu Slovenskej republiky je:

1.  vyhodnotiť plnenie úloh z obdobia od poslednej aktualizácie Schengenského akčného plánu, ktorý bol vládou SR prijatý 12. októbra 2005, do 31. augusta 2006;
2.  zapracovať nové ustanovenia Schengenského acquis a aktov na ňom založených alebo inak s ním súvisiacich do aktualizácie Schengenského akčného plánu;
3.  definovať nové úlohy a opatrenia, ktoré z už existujúcich alebo nových ustanovení Schengenského acquis a aktov na ňom založených alebo inak s ním súvisiacich, vyplývajú.

Opatrenia uvedené v Schengenskom akčnom pláne odrážajú potrebu plnej implementácie Schengenského acquis a aktov na ňom založených alebo inak s ním súvisiacich, platného v danom období. 
Hlásenia o plnení konkrétnych úloh Schengenského akčného plánu sú obsiahnuté priamo v textovej časti, v časti II. Všeobecná stratégia implementácie Schengenského systému. Tabuľka v prílohe č. 1 slúži ako monitoring plnenia, príp. neplnenia stanovených úloh od vzniku Schengenského akčného plánu, t. j. od 5. septembra 2001.
K 31. augustu 2006 sa existujúci zoznam Schengenského acquis a aktov na ňom založených alebo inak s ním súvisiacich rozšíril o ďalších 13 predpisov. Na základe analýzy existujúcich, ako aj nových predpisov a odporúčaní štyroch tzv. schengenských katalógov odporúčaní a najlepších praktík pre oblasť ochrany osobných údajov, policajnej spolupráce, pozemných a vzdušných hraníc a vízovej praxe bolo doplnených ďalších 30 úloh. 
Rada ministrov pre spravodlivosť a vnútro schválila na svojom zasadaní dňa 2. - 3. júna 2005  dokument č. 7638/2/05, Scheval 20, COMIX 200 pod názvom Schengenské hodnotenie desiatich nových členských štátov, ktorý určil termín október 2007 za termín zrušenia kontrol na vnútorných hraniciach a tým zavedenia voľného pohybu osôb v už rozšírenom schengenskom priestore.
Termín úplného zapojenia sa do schengenskej spolupráce bude závisieť aj od úspešnosti tzv. schengenského hodnotenia, ktoré prebieha v roku 2006. Jeho obsahom však nie sú oblasti súvisiace so Schengenským informačným systémom a pracoviskami SIRENE. Potrebné je zdôrazniť aj dôležitosť spoločnej koordinácie príprav na zavedenie voľného pohybu osôb s ostatnými susediacimi štátmi vzhľadom na skutočnosť, že schengenská spolupráca je založená na dôslednej spolupráci minimálne susediacich štátov. 
Z nižšie uvedeného zhrnutia pokroku od poslednej aktualizácie Schengenského akčného plánu  vyplýva, že jednotlivé úlohy sa plnia priebežne aj vďaka výdatnej finančnej a expertnej podpore projektov v rámci programu PHARE, Prechodného fondu a Schengenského prechodného fondu , ktorý bol vytvorený pre nové členské štáty EÚ na prechodné obdobie rokov  2004 – 2006, t. j. do vstupu do schengenského priestoru. Zo Schengenského prechodného fondu čerpajú tie rezorty, ktoré sú zainteresované do plnenia schengenských požiadaviek v rámci Slovenskej republiky pod gestorstvom ministerstva  vnútra.
Na základe rozhodnutia Komisie K(2006) 684 z 8. marca 2006 sa mení a dopĺňa rozhodnutie Komisie K(2004) 248 z 5. februára 2004 o riadení a kontrole Schengenského prechodného fondu, ktorým sa posunul konečný deň na platby realizované zo Schengenského prechodného fondu na 31. december 2007.

Zhrnutie pokroku od poslednej aktualizácie:

•	Dňa 11. októbra  2005 sa v Brne/Česká republika uskutočnilo stretnutie zástupcov slovenskej a českej strany, na ktorom sa dohodli na zámere zriadenia spoločných kontaktných pracovísk  formou prepojenia operačných stredísk prihraničných krajských riaditeľstiev Policajného zboru a prihraničných krajských správ polície Českej republiky.
•	Dňa 15. decembra 2005 nadobudol účinnosť zákon č. 558/2005 Z. z., ktorým sa mení a dopĺňa zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov.
•	Nariadením prezidenta Policajného zboru č. 25/2005 zo dňa 16. decembra 2005 „O vykonávaní cezhraničného sledovania“ bola upravená činnosť útvarov Policajného zboru vykonávajúcich cezhraničné sledovanie osôb a vecí podľa Trestného poriadku v súlade s podmienkami medzinárodnej zmluvy.
•	Dňa 19. decembra 2005 bol na štátnej hranici s Ukrajinou uvedený do prevádzky hraničný priechod Veľké Slemence – Malé Slemence.
•	Dňa 20 . decembra 2005 sa začal v Bruseli proces schengenského hodnotenia Slovenskej republiky.
•	Dňa 21. decembra 2004 boli Slovenskej republike poukázané finančné prostriedky zo Schengenského prechodného fondu vo výške jednej tretiny z celkovej pridelenej sumy, t. j.      17 649 762,66 eur, z ktorých sa od januára 2005 realizujú projekty zamerané na plnenie schengenských požiadaviek v rámci Slovenskej republiky. Dňa 29. decembra 2005 bola Slovenskej republike poukázaná ďalšia paušálna platba vo výške 17 727 018,70 eur. Posledný možný deň na uzatváranie kontraktov je 31. decembra 2006. Všetky opatrenia sa musia uskutočniť, t. j. služby sa musia poskytnúť, tovary doručiť a práca dokončiť medzi 1. májom 2004 a 30. septembrom 2007.
•	Dňom 1. januára 2006 nadobudol účinnosť nový Trestný poriadok (zákon č. 301/2005 Z. z. v znení zákona č. 650/2005 Z. z.).
•	Vláda Slovenskej republiky svojím uznesením č. 19 zo dňa 11. januára 2006 vyslovila súhlas so Zmluvou medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanému zločinu.
•	V dňoch 1. až 4. februára  2006 sa uskutočnila prvá hodnotiaca misia zameraná na ochranu osobných údajov.
•	V súčasnosti sa pripravuje novela zákona o pobyte č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov v súvislosti s implementáciou nariadenia Európskeho parlamentu a Rady č. 562/2006 z 15. marca 2006, ktorým sa ustanovuje kódex Spoločenstva o pravidlách upravujúcich pobyt osôb cez hranice („kódex Schengenských hraníc“). S účinnosťou od 13. októbra  2006 ho začne uplatňovať aj Slovenská republika.
•	V dňoch 26.  až 31. marca 2006 sa uskutočnila druhá hodnotiaca misia zameraná na policajnú spoluprácu.
•	Prezident Poľskej republiky ratifikoval dňa 24. apríla 2006 Zmluvu medzi Slovenskou republikou a Poľskou republikou o spolupráci v boji proti trestnej činnosti a spolupráci na prihraničných územiach.
•	V dňoch 11.  až 14. mája 2006 sa uskutočnilo hodnotenie vzdušných hraníc.

	V nasledujúcom období bude dôležitá intenzívna spolupráca medzi jednotlivými zainteresovanými rezortmi (pozri tab. v kap. I. str. 5)  a útvarmi Ministerstva vnútra Slovenskej republiky pri organizácii celého schengenského hodnotiace procesu, ktorý prebieha počas celého roku 2006 a bude prebiehať aj v roku 2007. Nemenej dôležitá bude tiež aktívna spolupráca s externým dodávateľom „NI SIS“ – národné rozhranie Schengenského informačného systému umožňujúce komunikáciu Slovenskej republiky s centrálnou časťou Schengenského informačného systému v Štrasburgu/Francúzsko.
V súčasnosti, vzhľadom na nové formy policajnej spolupráce v rámci schengenského priestoru, bude potrebné tejto problematike venovať zvýšenú pozornosť a v rámci ďalšieho vzdelávania príslušníkov Policajného zboru Ministerstva vnútra Slovenskej republiky a podľa aktuálnej potreby aj plošnému preškoleniu, ktoré by bolo možné periodicky opakovať. Vzhľadom na uvedenú skutočnosť je nevyhnutné, aby v rámci rezortu Ministerstva vnútra Slovenskej republiky bol vytvorený systém, ktorý by v rámci ďalšieho vzdelávania príslušníkov Policajného zboru a zamestnancov Ministerstva vnútra Slovenskej republiky slúžil na preškolenie schengenskej problematiky.